હું જોઇ રહ્યો છું સવા ફૂટના શિશુને... બે હથેળીઓએ એને ઊંચક્યું છે. શિશુની બે આંખની સન્મુખ બીજી બે આંખ છે. તરબતર અને તૃપ્ત છે ચારેય આંખો, બે પામવાથી અને બે આવવાથી. અચાનક શિશુને કાન પાસે આશ્ર્ચર્યની અવર જવરનો અણસાર આવે છે. થોડાક અક્ષરો કર્ણપટલ પર ખૂબ હળવા ટકોરા મૂકી રહ્યા છે: મા... લુ... કી... ક... લુઉઉઉઉ... અને શિશુના ગોળમટોળ ગાલ અને નમણા નાકની નીચેથી વાતાયનને સુરભિત બનાવતું એકાક્ષરી મહાકાવ્ય ઊડે છે; અમમમ... મા. ઓહોહોહો! આજે તો વિશ્ર્વ માતૃભાષા દિન! હું માલુ કીકલુ, માઝ બાળ, મેરા બચ્ચા, માય બેબી... અને સામે ઊડતા/ઊઠતા, એકાક્ષરી મહાકાવ્યના ઉચ્ચારગત પર્યાયને ગુજરાતી ભાષામાં સભર આંખે વંદન કરું છું.